सिकंदराराऊ के गांव बधई निवासी मुन्ना लाल हलवाई हसायन के गांव बस्तोई में श्रेयष ग्रामीण बैंक के निकट मिठाई की दुकान चलाता है। शनिवार की रात बदमाशों ने दुकान की छत काट दी और अंदर घुस गए। बदमाश दुकान में रखी मिठाइयां सहित हजारों रुपये का सामान चोरी कर ले गए। पास में ही गांव के ही रहने वाले बिट्टू खां का साइकिल स्टोर है। रात को ही बदमाशों ने साइकिल स्टोर की भी छत काट ली। बदमाश यहां से 5 हजार की नगदी सहित 3 नई साइकिल चोरी कर ले गए। घटना की जानकारी सुबह दुकान खोलने के वक्त हुई तो दुकानदारों में गुस्सा फूट पड़ा। सूचना पर पुलिस पहुंच गई और घटना स्थल का निरीक्षण किया। इस बीच दुकानदारों ने पुलिस के खिलाफ जमकर नारेबाजी और प्रदर्शन कर रोष जताया। बाद में अज्ञात बदमाशों के खिलाफ रिपोर्ट दर्ज कराने को थाना हसायन में तहरीर दे दी गई है।